14. august 2024

Høringssvar til Budgetforslag 2025 – 2028

Hillerød Lærerkreds

Finansieringsforslaget vil medføre en væsentlig forringelse af Hillerød Kommunes samlede skolevæsen. Fra almen- over specialområdet til både PPR og UU:H skal de økonomiske rammer have en størrelse, der giver mulighed for en professionel og veludført håndtering af arbejdsopgaverne.

Mange oplever de ikke løser opgaverne i overensstemmelse med niveauet for deres og kommunens ambitioner. Udover at det har ennegativ indflydelse for arbejdsmiljøet, er det også en betydelig modspiller i forhold til elevernes trivsel, dannelse og uddannelse

*Ingen besparelser vil understøtte det inkluderende læringsmiljø*

*Ingen besparelser vil understøtte Fælles Børn, Fælles ansvar*

Hillerød Lærerkreds pointerede i høringssvaret til budgettet for 2024-2027, at de vigtigste parametre for lærernes undervisning er tid til at skabe og vedligeholde gode relationer til eleverne, tid til forberedelse af undervisning og to-lærerordninger (understøttet af en landsdækkende undersøgelse blandt lærere)

En undersøgelse blandt forældre viser at flest elever trives i skolen, men forældrene har samtidig en oplevelse af, at [der kan gøres mere for trivslen](https://www.dlf.org/media/1zlnhjro/2023-08-foraeldrenes-perspektiver-paa-trivsel-i-folkeskolen.pdf)\* I forældrenes bud på tiltag, der vil skabe bedre trivsel, står *flere timer med to lærere, færre elever i klasserne* og *bedre støtte til elever med særlige behov* øverst på listen.

\* Jeg vil opfordre til man bruger de nødvendige 10 minutter til at læse undersøgelsen.

Trivsel hænger også sammen med de fysiske rammer og vi mener derfor ikke der kan skæres i rengøringen på skolerne. Tværtimod bør der afsættes flere midler til rengøring og forbedring af indemiljøet.

Hillerød Lærerkreds kan tilslutte sig skoleledernes og forvaltningens vurdering af, hvilke konsekvenser en reduktion af rammebeløb til almenundervisningen i 1.-9. klasse vil have (*42FF2025-001*), og anser deres oplistning af konsekvenser som realistiske.

I sidste års høringssvar nævnte vi blandt andet, at besparelser kunne føre til færre to-lærer timer, forringet mulighed for lejrskole og en svækket mulighed for den nødvendige opmærksomhed på elever med særlige behov.

Stærke fællesskaber er fuldstændig afgørende for eleverne, både fagligt og socialt og kræver et solidt fundament. Hvis Hillerød Kommune i respektfuldt samarbejde med ansatte skal lykkes med at skabe fællesskaber på skolerne, så kræver det både rammer, kompetencer og ressourcer.

Hillerød Lærerkreds ser finansieringsforslag vedr. nedlæggelse af Legeteket (41FF2025-004/44FF2025-011) som et stort tab for en meget lille økonomisk gevinst.

En nedlæggelse af Legeteket vil få negativ betydning for de rammer, der skal sikre en positiv udvikling for børn med sproglige, sociale, motoriske og kognitive udfordringer. Det vil være en direkte forringelse af Hillerød Kommunes dagtilbud og skoler, og af stor betydning for både kommunens familier med børn der har disse udfordringer samt personalets bedste håndtering af arbejdsopgaverne på dette område.

Ingen af finansieringsforslagene understøtter det politiske mål om, *”at alle børn og unge skal kunne opleve tryghed, glæde og lære så meget som de kan”*

Hillerød Lærerkreds ser samlet forslagene til aktivitetsudvidelser på område 42 som udtryk for en anerkendelse af behovet for et økonomisk grundlag, der stiler mod at give:

* eleverne et trygt, kreativt og inspirerende læringsrum
* mulighed for at folkeskolen bliver forældrenes førstevalg
* lærerne, logopæderne, vejledere og konsulenter på UU:H et sundt arbejdsmiljø
* lærerstuderende og nyuddannede lærere lyst til at søge praktik og arbejde i Hillerød

(andelen, af ikke uddannede lærere der varetager undervisning i Hillerød Kommunes folkeskoler, ligger aktuelt på mellem 20-25% og er steget gennem de sidste år. Besparelser vil ikke ændre på dette i årene fremover)

På vegne af Hillerød Lærerkreds

Zacharias Jensen